CELEX: C2007/095/98
Language: el
Date: 2007-04-28 00:00:00
Title: Υπόθεση T-60/07: Προσφυγή της 23ης Φεβρουαρίου 2007 — Ισπανία κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/49
            
         Προσφυγή της 23ης Φεβρουαρίου 2007 — Ισπανία κατά Επιτροπής
   (Υπόθεση T-60/07)
   (2007/C 95/98)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: M. Muñoz Pérez)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση 2006/932/ΕΚ της Επιτροπής, της 14ης Δεκεμβρίου 2006, για την εξαίρεση από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του ΕΓΤΠΕ, ως προς το μέρος που αποτελεί αντικείμενο της παρούσας προσφυγής.
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Το Βασίλειο της Ισπανίας προσβάλλει την ως άνω απόφαση, στο μέτρο που η απόφαση αυτή περιλαμβάνει χρηματοδοτική διόρθωση, σε σχέση με μη πλήρωση των περιβαλλοντικών προϋποθέσεων όσον αφορά την απόσυρση οπωροκηπευτικών για τη διατροφή ζώων στην Comunidad Valenciana κατά τα οικονομικά έτη 2001, 2002 και 2003, για ποσά 2 858 447,88 ευρώ, 4 357 238,89 ευρώ και 3 679 878,76 ευρώ, αντιστοίχως.
   Προς στήριξη των αιτημάτων του, το προσφεύγον προβάλλει:
   
               —
            
            
               Ανυπαρξία των παρατυπιών που καταγγέλλει η Επιτροπή, δεδομένου ότι η κανονιστική ρύθμιση της Comunidad Valenciana δεν προβλέπει παράλληλο σύστημα βιοαποικοδόμησης.
            
         
               —
            
            
               Παραβίαση της αρχής της αναλογικότητας με την πραγματοποιηθείσα χρηματοδοτική διόρθωση, στο μέτρο που, αφενός, η Επιτροπή δεν απέδειξε ποιο είναι το πραγματικό ποσό του οικονομικού κινδύνου που οι υποτιθέμενες παρατυπίες προκάλεσαν στο ΕΓΤΠΕ και, αφετέρου, οι έλεγχοι που διενήργησαν οι ισπανικές αρχές όσον αφορά την απόσυρση προϊόντων για τη διατροφή ζώων ήσαν πολύ καλύτεροι από αυτούς που απαιτεί η κοινοτική κανονιστική ρύθμιση.
            
         
               —
            
            
               Επικουρικώς, έλλειψη εν μέρει νομικής βάσεως της εφαρμοσθείσας χρηματοδοτικής διορθώσεως.